ОДБОР ЗА КОНТРОЛУ СЛУЖБИ БЕЗБЕДНОСТИ УСВОЈИО ИЗВЕШТАЈ О РАДУ БЕЗБЕДНОСНО-ИНФОРМАТИВНЕ АГЕНЦИЈЕ

Одбор за контролу служби безбедности на Четвртој седници одржаној 18. јуна 2014. године разматрао је и усвојио Извештај о раду Безбедносно-информативне агенције за период од 1. 10. 2013. године до 31. 03. 2014. године и размотрио Извештај о набавкама добара, услуга и радова у периоду од 01.04.2013. године до 31.12.2013. године.

Извештајима су обухваћене све најзначајније активности Агенције у извештајном периоду, које на свеобухватан начин осликавају рад Агенције и омогућавају потпуно сагледавање реализованих активности и задатака из надлежности Агенције.

Нарочито је истакнута неопходност доношења новог нормативног оквира којим ће се уредити рад Безбедносно-информативне агенције у складу са савременим европским стандардима и наглашена спремност чланова Одбора да се активно укључе у ове активности. Одбор се сагласио да је неопходно да Република Србија примењује решења којима се доприноси очувању националне безбедности и којима се службама безбедности омогућава да адекватно одговоре на безбедносне претње и ризике.

Одбор је позитивно оценио професионално поступање и рад припадника Безбедносно-информативне агенције у извештајном периоду и дао пуну подршку Агенцији у остваривању њених приоритетних задатака на заштити безбедносних и других интереса Републике Србије и њених грађана.